У Вікіпедыі ёсць артыкулы пра іншых асоб з прозвішчам Арцімовіч.

**Анатоль Яфімавіч Арцімовіч** (нар. 26 верасня 1941, в. Куранец, Вілейскі раён, Мінская вобласць) — беларускі скульптар

 і педагог.

Біяграфія
---------

У 1955—1959 гадах вучыўся ў Мінскім мастацкім вучылішчы на аддзяленні скульптуры. У 1960—1966 гадах ў Беларускі тэатральна-мастацкі інстытут на аддзяленні скульптуры ў Андрэя Бембеля і Аляксея Глебава. З 1963 пачаў браць удзел у усесаюзных мастацкіх выставах. У 1965 годзе атрымаў дыплом і прэмію за ўдзел у конкурсе па стварэнні праекта мемарыяльнага комплексу «Брэсцкая крэпасць-герой».

З 1966 года выкладаў у Беларускім тэатральна-мастацкім інстытуце.

У 1967 годзе разам са скульптарам В. Андрушчанкам удзельнічаў у міжнародным конкурсе на стварэнне помніка 28 героям панфілаўцам для горада Алматы, Казахстан. Праект гэты атрымаў першае месца, і на працягу 1968—1970 гадоў вялася праца па стварэнні комплексу. Урачыстае адкрыццё адбылося ў 1975 годзе, да юбілею Перамогі ў Вялікай Айчыннай вайне. Па вяртанні з Алматы працягнуў працу над праектам комплексу Брэсцкай крэпасці з Андрэем Бембелем. Ідэя Анатоля Арцімовіча — партал у форме зоркі — была выкарыстаная праектнай групай, як галоўны ўваход у Брэсцкі мемарыял.

У 1969 годзе сумесна са скульптарам Андрэем Бембелем і архітэктарам А. А. Стаховічам зрабіў праект архітэктурна-скульптурнага ансамблю «Курган Славы».

У 2005 годзе атрымаў званне прафесара БДАМ.

Творы
-----

Рэльеф «Салідарнасць» на фасадзе Беларускага цэнтра моды ў Мінску (1979)
Помнік Францыску Скарыну
Асноўныя творы ў галіне манументальнай скульптуры: мемарыяльны комплекс «Слава» ў г. Алматы (1975, у сааўт.), рэльеф «Салідарнасць» на фасадзе Беларускага цэнтра моды ў Мінску (1979), манументальная кампазіцыя «Рагнеда» (1992) у Заслаўі, Дзяржаўны герб Беларусі на Доме ўрада (1994), помнікі Еўфрасінні Полацкай у Мінску, князю Барысу і воінам-інтэрнацыяналістам у Барысаве, Айчыннай вайне 1812 года каля вёсцы Студзёнка, Францыску Скарыну ў Калінінградзе (Расія), Уладзіміру Данскому ў Малаяраслаўцы (Расія), бюст маршала Савецкага Саюза Георгія Жукава ў Мінску.

Станковыя работы: «Трубач» (1969), «Араты», «Змена» (абедзве 1980). Распрацоўвае гістарычныя вобразы Ефрасінні Полацкай, Ф. Скарыны, К. Каліноўскага, княгіні Вольгі. Адзін з аўтараў Кургана славы Савецкай Арміі — вызваліцельніцы Беларусі і мемарыяльнага комплексу (уваход) Брэсцкай крэпасці-героя.

Узнагароды
----------

* Дзяржаўная прэмія Рэспублікі Беларусь у галіне літаратуры, мастацтва і архітэктуры (1998, у сааўтарстве) — *за помнік Рагнедзе і Ізяславу ў г. Заслаўі, збудаваны ў 1993 годзе*,
* медаль Францыска Скарыны (2009),
* Заслужаны дзеяч мастацтваў Рэспублікі Беларусь (2013).

Зноскі
------

1. 1 2  Арцімовіч Анатоль Яфімавіч // Беларуская энцыклапедыя: У 18 т. Т. 1: А — Аршын / Рэдкал.: Г. П. Пашкоў і інш. — Мн. : БелЭн, 1996. — Т. 1. — 552 с. — 10 000 экз. — ISBN 985-11-0035-8. — ISBN 985-11-0036-6 (т. 1).
2. ↑  Архівавана 5 сакавіка 2016. Архівавана 5 сакавіка 2016. Сайт БГАИ. Артимович Анатолий Ефимович  (руск.) Архівавана 5 сакавіка 2016.
3. ↑  *NAVINY.BY*. В Минске открыт бюст маршала Советского Союза Георгия Жукова  (руск.)
4. ↑  Указ Прэзідэнта Рэспублікі Беларусь ад 10 верасня 2013 года № 422 «Аб узнагароджанні дзяржаўнымі ўзнагародамі Рэспублікі Беларусь»

Літаратура
----------

* Арцімовіч Анатоль Яфімавіч // Беларуская энцыклапедыя: У 18 т. Т. 1: А — Аршын / Рэдкал.: Г. П. Пашкоў і інш. — Мн. : БелЭн, 1996. — Т. 1. — 552 с. — 10 000 экз. — ISBN 985-11-0035-8. — ISBN 985-11-0036-6 (т. 1).
* Арцімовіч А. Я. «Двухфігурны эцюд». Метадычная рэкамендацыя, 2010.
* Арцімовіч А. Я. «Жаночая фігура». Вучэбна-метадычны дапаможнік для спецыяльнасці «Скульптура», Мінск, 1998.

Спасылкі
--------

|  |  |
| --- | --- |
| commons: | Анатоль Яфімавіч Арцімовіч на Вікісховішчы |

* *Гродзенская праўда* «У Смаргоні скульптура „Крылаты геній салдацкай славы" была адлітая 2 гады таму, але да гэтага часу так і не ўсталяваная»(недаступная спасылка)
* *СБ—Беларусь сегодня*: «Художнику в рамках тесно»  (руск.)
* 
* *NAVINY.BY* В Минске открылась выставка скульптуры «Обогащаясь друг от друга»  (руск.)
* *NAVINY.BY* «Григорий Рапота: войны начинают политики, а страдает народ»  (руск.)